जनसभा में ज्योतिरादित्य सिंधिया से किसान ने पूछा- मेरा 2 लाख रुपए का कर्जा कहां माफ हुआ?  
ज्योतिरादित्य सिंधिया की सभा में किसान ने पूछा सवाल
किसान ने कहा- 3 बार मेरे घर पुलिस आ चुकी, कहां हुई कर्जमाफी
सिंधिया बोले- जब मौका मिले तब बोलना, अभी बैठ जाओ
कांग्रेस नेता और मध्य प्रदेश (Madhya Pradesh) की गुना सीट से लोकसभा उम्मीदवार ज्योतिरादित्य सिंधिया (Jyotiraditya Scindia) को अपनी ही सभा में एक किसान की नाराजगी झेलनी पड़ी. किसान ने मंच पर उनसे पूछा कि 2 लाख रुपए का कर्जा कहां माफ हुआ. सिंधिया समर्थकों ने किसान को समझाने की कोशिश की और फिर ज्योतिरादित्य सिंधिया ने भी किसान से कहा कि वो बैठ जाएं, बाद में उन्हें बात रखने का मौका दिया जाएगा. लेकिन किसान ने कैमरे के सामने ही कहा कि दो लाख रुपए की कर्ज माफी कहां हुई है? कर्ज वसूलने के लिए मेरे घर तीन बार पुलिस आ चुकी है. सिंधिया ने किसान को चुप रहने की नसीहत दी और कहा कि जब मौका दूंगा, तब बोलना. सिंधिया किसान को नीचे बैठाने लगे लेकिन किसान नीचे बैठने को तैयार नहीं हुआ.
जब @JM_Scindia के मंच से नाराज़ किसान ने पूछा कहां हुई कर्ज़माफी! @OfficeOfKNath@INCIndia@INCMP@BJP4India@BJP4MP@RahulGandhi@RahulKothariBJP@shailendranrb@ajaiksaran@ChouhanShivraj@ndtvindia#DeshKeDilMeiModipic.twitter.com/SkLilUpe9Y
इस मामले में कांग्रेस (Congress) प्रवक्ता पंकज चतुर्वेदी ने कहा मध्य प्रदेश में कांग्रेस किसानों की कर्जमाफी को लेकर वचनबद्ध है, 21 लाख किसानों की सूची शिवराज सिंह को दी चुकी है, चुनाव जहां-जहां संपन्न हुए वहां 4,83 लाख किसानों की प्रक्रिया शुरू है. हो सकता है सरकारी प्रक्रिया के चलते किसी अन्नदाता का कर्जा माफ नहीं हुआ है उसको हम पता कराएंगे और एक एक किसान का कर्जमाफ करेंगे.
वहीं बीजेपी के राहुल कोठारी ने कहा कि ये घटना साबित करती है कि किसान खुद को ना सिर्फ छला हुआ महसूस कर रहे हैं, बल्कि अपनी नाराजगी कांग्रेस के आला नेताओं के सामने जता भी रहे हैं. इस झूठे वायदे का खामियाज़ा कांग्रेस को भुगतना ही पड़ेगा. गुना में कल मतदाता अपने मताधिकार का इस्तेमाल करेंगे. इस सीट को सिंधिया परिवार का गढ़ माना जाता है, जहां 20 दफे में मतदाताओं ने सिंधिया राजघराने के प्रतिनिधियों को 14 बार चुना है. 2002 से इस सीट से ज्योतिरादित्य सिंधिया सांसद हैं, बीजेपी ने इस बार उनके मुकाबले उनके पूर्व सांसद प्रतिनिधि केपी यादव को मैदान में उतारा है.